รัฐยอมใช้หนี้ข้าวธกส.3.4หมื่นล.
ธ.ก.ส.โล่งอก รัฐประเดิมจ่ายหนี้จำนำข้าวแล้ว 3.4 หมื่นล้านบาท เล็งนำมาใช้หมุนเวียนเปิดรับจำนำรอบใหม่
6 ต.ค. 2555

ธ.ก.ส.โล่งอก รัฐประเดิมจ่ายหนี้จำนำข้าวแล้ว 3.4 หมื่นล้านบาท เล็งนำมาใช้หมุนเวียนเปิดรับจำนำรอบใหม่
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ขณะนี้กระทรวงพาณิชย์เริ่มคืนเงินจากการขายข้าวให้กับ ธ.ก.ส. เพื่อนำมาใช้ในการรับจำนำข้าวฤดูกาลผลิต 2555/2556 รวมแล้ว 3.4 หมื่นล้านบาท โดยคืนมาเมื่อช่วงปลายเดือน ก.ย. จำนวน 1.4 หมื่นล้านบาท และในสัปดาห์หน้าอีก 2 หมื่นล้านบาท 
หลังจากนี้จะทำให้ ธ.ก.ส.มีเงินนำมาใช้หมุนเวียนในการเปิดรับจำนำรอบใหม่ โดยในการรับจำนำในรอบที่ผ่านมานั้น ธ.ก.ส.ใช้เงินของธนาคารไป 9 หมื่นล้านบาท 
ทั้งนี้ เงินในการรับจำนำข้าวนาปีฤดูกาลผลิตปี 2555/2556 จำนวน 15 ล้านตัน วงเงิน 2.4 หมื่นล้านบาท จะเป็นเงินจาก ธ.ก.ส. 9 หมื่นล้านบาท ซึ่งจะมาจากเงินที่รัฐบาลใช้หนี้คืนจากขายข้าวในโครงการรับจำนำฤดูกาลผลิตปี 2554/2555 ที่ยืมสภาพคล่องจาก ธ.ก.ส. 9 หมื่นล้านบาท มาทำโครงการนี้ก่อน ส่วนที่เหลืออีก 1.5 แสนล้านบาทนั้น กระทรวงการคลังโดยสำนักงานบริหารหนี้สาธารณะ (สบน.) จะเป็นผู้จัดหาเงินกู้ให้ ธ.ก.ส. โดยพิจารณาการกู้เงินตามความจำเป็นในการใช้เงิน 
สำหรับหนี้จากการรับจำนำในหลายฤดูกาลที่ผ่านมากว่า 1 แสนล้านบาท ซึ่งไม่รวมกับหนี้ในฤดูกาล 2554/2555 นั้น รัฐบาลจัดสรรงบประมาณคืนให้ ธ.ก.ส.มาแล้ว 2 ปี รวม 7.9 หมื่นล้านบาท ในส่วนหนี้เป็นต้นเงิน 4 หมื่นล้านบาท ที่เหลือเป็นดอกเบี้ย ดังนั้นไม่น่าเป็นห่วง เพราะ ธ.ก.ส.เองได้จัดสรรเงินคืนจากการรับจำนำมาตลอด มีสภาพคล่องในการรับจำนำฤดูกาลต่อไปได้